SENA ออกหุ้นกู้วงเงิน 1 พันลบ. ลุยขายรายใหญ่-กองทุน 11-13 ธ.ค.นี้
SENA ออกหุ้นกู้วงเงิน 1 พันลบ. ลุยขายรายใหญ่-กองทุน 11-13 ธ.ค.นี้ ระดมทุนใช้คืนหนี้-ทุนหมุนเวียนในบริษัท
4 ธ.ค. 2561

บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้บริษัท มูลค่าไม่เกิน 1,000 ล้านบาท แบ่งเป็นเสนอขาย 600 ล้านบาท และหุ้นกู้สำรองเพื่อการเสนอขายเพิ่มเติม 400 ล้านบาท อายุ 3 ปี 2 เดือน ครบกำหนดไถ่ถอนปี พ.ศ.2565 มีอัตราดอกเบี้ยคงที่ร้อยละ 4.60 ต่อปี ชำระดอกเบี้ยทุกๆ 3 เดือน ตลอดอายุหุ้นกู้
โดยเตรียมเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ผ่าน บล.โนมูระ พัฒนสิน, บล.โกลเบล็ก และบล.หยวนต้า (ประเทศไทย) ซึ่งเป็นผู้จัดการการจัดจำหน่ายหุ้นกู้ จองซื้อในระหว่างวันที่ 11-13 ธ.ค.61
สำหรับอันดับความน่าเชื่อถือของผู้ออกหุ้นกู้อยู่ที่ “BBB-” แนวโน้ม “Stable” โดยบริษัท ทริสเรทติ้ง จำกัด เมื่อวันที่ 12 ก.พ.61
ขณะที่บริษัทมีวัตถุประสงค์ในการนำเงินที่ได้จากการเสนอขายหุ้นกู้ภายใต้โครงการ เพื่อใช้ชำระคืนหนี้เดิม ซึ่งอาจรวมถึงตั๋วแลกเงินที่จะครบกำหนดไถ่ถอน และ/หรือเพื่อใช้เป็นเงินทุนหมุนเวียนในการดำเนินกิจการของผู้ออกหุ้นกู้ และ/หรือเพื่อใช้รองรับการขยายธุรกิจ